### Beslutninger

Tilbagesendes Magistratsafdelingen for Børn og Unge med bemærkning, at byrådet i sit møde den 7. juni 2023 har vedtaget Magistratens indstilling i overensstemmelse med erklæring fra Børn og Unge-udvalget af 31. maj 2023.

Enhedslisten de Rød-Grønnes byrådsgruppe kunne ikke tiltræde indstillingen.

###

.

### Resume

Forslaget til en ændret organisering af Børn og Unge er med afsæt i en evaluering af organiseringen, som er besluttet med besparelserne til budget 2023-2026.

Forslaget har til formål at skabe de bedste rammer generelt for børn og unges læring, udvikling og trivsel og konkret at kunne styrke rammerne for samarbejdet om det stigende antal børn og unge, som er i mistrivsel.

Det lokale tværfaglige samarbejde i et 0-18-års perspektiv vil blive styrket ved en organisering i lokale klynger med dagtilbud, skoler, [adresse], sundhedsplejen, PPR, rådgivere fra MSB med flere. Det foreslås endvidere, at den praksisnære pædagogisk, psykologisk og sundhedsfaglig understøttelse af tilbuddene til børnene og de unge i dagtilbud, skoler og [adresse] bliver forbedret ved, at den organiseres i en matrixorganisering omkring klyngerne i et 0-18-års perspektiv.

Hensigten hermed er, at der sikres gode rammer for 1) udviklingen af bredere børnefællesskaber, 2) et godt samarbejde og gode overgange mellem dagtilbud, skoler og tilbuddene i [adresse], og 3) at samarbejdet med børn og familier bliver styrket ved at arbejde med tilgangen fra ”relationel velfærd”.

Den praksisnære understøttelse af klyngerne, administrative opgaver, politiske betjening mv. indstilles samlet under to forvaltningschefer i stedet for tre i den nuværende organisering. Herved opnås en besparelse på 1,3 mio. kr. årligt.

Et stærkt tværfagligt samarbejde i et 0-18-års perspektiv fordrer en solid fagfaglighed og fokus på driften i dagtilbud, skoler og [adresse]. Det indstilles derfor, at ledelsen af dagtilbud, skoler og [adresse] organiseres med en fagfaglig organisering, hvor to Børn og Unge-chefer har ledelsen af dagtilbud og specialdagtilbud, og tre Børn og Unge-chefer har ledelsen af skoler, [adresse], specialskoler og specialklub.

### Beslutningspunkter

Det indstilles:

At 1) rådmanden for Børn og Unge træffer beslutning om den konkrete organisering af det lokale tværfaglige samarbejde i et 0-18-års perspektiv i klynger samt organiseringen af den praksisnære pædagogiske, psykologiske og sundhedsfaglige understøttelse i klyngerne.

At 2) Børn og Unge organiseres med to forvaltningschefer, hvor der etableres en administrativ forvaltning og en forvaltning for understøttelse af pædagogiske miljøer og læringsmiljø samt Sundhedsplejen og Tandplejen. Rådmanden for Børn og Unge træffer beslutning om fordelingen af kontorer under de to forvaltningschefer.

At 3) Børn og Unge organiseres med fem Børn og Unge-chefer, hvor to Børn og Ungechefer har ledelse af dagtilbud og specialdagtilbud, og tre Børn og Unge-chefer har ledelse af skoler, [adresse], specialskoler og specialklub.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: Magistraten

Dato: 22-05-2023

Xenia Clausen:

Fremsendes til [adresse] med bemærkning, at Magistraten i mødet den 22. maj 2023 anbefaler, at byrådet tiltræder Magistratsafdelingen for Børn og Unges indstilling af 9. maj 2023.

Rådmand Ronny Mikkelsen, rådmand Finn Madsen, rådmand Danny Steffensen, rådmand Frode Johansen, Ronny Danielsen, Malene Pedersen og Nils Skov tog forbehold.

Borgmester Sonny Jeppesen var forhindret i at deltage i sagens behandling.

Udvalg: [adresse]

Dato: 24-05-2023

Xenia Clausen:

Fremsendes til Børn og Unge-udvalget til behandling i henhold til beslutning i byrådets møde den 24. maj 2023.

Udvalg: Børn- og Unge-udvalget

Dato: 31-05-2023

Xenia Clausen: 2

Zehnia Hansen, Line Mathiasen, Ron Friis, Freja Laursen, Jenny Christoffersen og Olga Karlsen kunne tiltræde indstillingen med følgende bemærkning:

”Det hele børneliv skal ses i en 0-18 års sammenhæng, hvorfor der skal arbejdes med et fagligt fokus på tværs af dagtilbud, skoler og fritidstilbud, der sikrer et stærkt 0-18 års samarbejde, så flere børn og unge trives, lærer og udvikler sig. For at styrke det brede tværfaglige fokus og samtidig sikre den faglige kvalitet i vores tilbud lægges der særligt vægt på vigtigheden i implementeringen, at den nye organisering af klyngerne lykkes og herunder arbejdet med bredere børnefællesskaber. Udvalget ønsker derfor også, at der i klyngerne er et forstærket fokus på, at både børn og unge i udfordringer samt børn og unge med særlige behov kan rummes i almene fællesskaber.

Udvalget finder det afgørende, at Børn og Unge har et højt prioriteret og vedvarende fokus på i fællesskab at sikre et lokalt, tværfagligt og helhedsorienteret samarbejde for at opnå succesfulde overgange samt for at kunne forbinde viden og ressourcer med henblik på at skabe helhedsorienterede løsninger tæt på barnets og familiens hverdag. Det er desuden væsentligt, at hverken distrikter eller sektorer lukker om sig selv. Men at der arbejdes på, at dagtilbud, skoler og fritidstilbud står stærkt i deres faglighed, så de kan løfte blikket og bidrage til sammenhæng, helhed og fællesskab.

Udvalget noterer sig, at etableringen af klyngerne og 0-18-års samarbejdet i klyngerne har til formål at styrke det lokale tværfaglige samarbejde og at finde helhedsorienterede løsninger lokalt, hvor børn og familier har deres hverdag. Dermed rykkes der tættere på familierne end i de nuværende distrikter, der ikke har fungeret som en ramme for at finde løsninger i forhold til familierne. Opdelingen i klynger og organiseringen af understøttelsen fra forvaltningen omkring klyngerne skal sikre, at der sker koordinering om overgange mellem tilbud og helhedsorienterede løsninger for barnet i et tværfagligt perspektiv.

Børn og Unge-chefer, som har ledelse af ét fagområde, vil betyde, at Børn og Unge-chefen vil have mulighed for at gå tættere på fagligheden på området og følge tæt op på kvaliteten. Den nye undersøgelse af kvaliteten på dagtilbudsområdet viser behovet herfor. Men samtidig styrkes 0-18 års samarbejdet med etablering af den praksisnære understøttelse omkring klyngerne. Til hver klynge vil der være en teamleder, som koordinerer understøttelsen, og der vil være et tæt samarbejde mellem Børn og Unge-cheferne og teamlederne, så der er fuld ledelseskraft bag opgaven om at lykkes med, at flere børn trives i deres lokale fællesskab og med samarbejdet med andre forvaltninger og andre samarbejdspartnere.

Understøttelsen fra forvaltningen af dagtilbud, skoler og [adresse] er organiseret i et 0-18-års perspektiv for at sikre tværfagligheden og de helhedsorienterede løsninger. Samarbejdet mellem dagtilbud, skoler, [adresse], PPR og MSB vil være organiseret omkring klyngerne for bl.a. i højere grad at kunne matche samarbejdet omkring relationel velfærd i Magistratsafdelingen for Sociale Forhold og Beskæftigelse.  Organiseringen af forvaltningen under forvaltningschefer betyder også, at der er en indgang til det strategiske tværfaglige samarbejde omkring tilbuddene til børnene og familierne.

Udvalget finder, at forslaget til organiseringen af Børn og Unge styrker rammerne for det lokale tværfaglige samarbejde med børnene, de unge og deres familier ved at etablere klynger i et 0-18-års perspektiv og organisere understøttelsen fra forvaltningen tæt på praksis omkring klyngerne.

Udvalget vil modtage opfølgning med implementering af ny organisering af Børn og Unge i forbindelse med status på arbejdet med bredere børnefællesskaber.”

Alex Karlsen tog forbehold for drøftelse i byrådsgruppen.